google/wiki40b huggingface dataset:
Sevastopolis

Istorija

Senovėje miesto vietoje buvo graikų kolonija Chersonesas. Sevastopolis buvo įkurtas 1783 m. kaip karinis jūrų uostas ir tvirtovė. 1797–1801 m. laikinai vadinosi Achtiaru. 1854–1855 m. Krymo karo metu ir 1941–1942 m. Antrajame pasauliniame kare išgarsėjo savo didvyriška gynyba. 1945 m. suteiktas miesto-didvyrio vardas. 1991–2014 m. nepriklausomos Ukrainos miestas; suteiktas specialus valstybinio pavaldumo miesto statusas. Per Krymo krizę okupavo Rusijos armija.

Transportas

Geležinkelio mazgas. Tai pagrindinė Juodosios jūros laivyno bazė, kuria naudojasi Rusijos Juodosios jūros laivynas. Sevastopolyje vyksta laivų statybos ir remontas. Po miestą kursuoja troleibusai bei autobusai.

Švietimas ir kultūra

Svevastopolyje yra du teatrai. Muziejai: Didvyriškos gynybos ir miesto išlaisvinimo, Juodosios jūros laivyno, dailės muziejus. Jūrų instituto akvariumas.

Ekonomika

Yra prietaisų fabrikas, maisto apdirbimo, lengvoji, medienos apdirbimo pramonė.

Savivaldybė

Sevastopolio miesto savivaldybei (taryba; ukr. Севастопольська міськрада) priklauso 1 savarankiškas miestas (Ičkermanas) ir 47 gyvenvietės. Pagal Ukrainos konstituciją savivaldybei suteiktas Valstybinio pavaldumo miesto statusas ir savivaldybė Krymo AR nepriklauso.
Darbo balsas (Vilnius)

„Darbo balsas“ – Lietuvos socialdemokratų visuomenės, politikos ir literatūros laikraštis, leistas 1917 m. lapkričio 15 d. – 1919 m. sausio 7 d. Vilniuje.

Leidimai

Leido Lietuvos socialdemokratų partija. Savaitraštis, nuo Nr. 45 – dvisavaitinis leidinys. Spausdino J. Bajevskio spaustuvė Vilniuje. Išėjo 58 numeriai. 1917 m. pasirodė 4, 1918 m. – 53, 1919 m. – 1 numeris. Tiražas 5000 egz. (1917 m.).
Bendradarbiai – Stasys Brašiškis, Vytautas Didžiulis, Augustinas Janulaitis, Kazys Kepalas, Stasys Matijošaitis, Adomas Mika, Juozas Paknys, Motiejus Pečiulionis,
Propagavo Lietuvos socialdemokratų partijos idėjas, spausdino LSDP dokumentus, domėjosi darbo žmonių ekonomine, politine ir soeialine padėtimi, informavo apie šalies ir pasaulio politikos, ekonomikos ir kultūros įvykius, spausdino teorinius straipsnius, polemizavo su kitos orientacijos spauda.
Redaktorius – Steponas Kairys,  techninis redaktorius Peliksas Bugailiškis.
Volameno krioklys

Volameno krioklys (angl. Wallaman Falls) − krioklys Australijoje, Kvinslende, prie Koralų jūros; 50 km į pietvakarius nuo Ingamo.
Volameno krioklį sudaro Stouni Kryko upė, kurios vanduo kaskadomis leidžiasi į vingiuotą siaurą tarpeklį, o po to nuo 268 m aukščio skardžio krinta į apačioje tekančią upę.
Stouni Krykas − vienas iš daugelio upelių, ištekančių iš šiaurinės Kvinslendo pakrantės kalnagūbrių ir plynaukštės kraštu pasiekiančių Herberto upę. Čia, pietiniame didžiausios Australijos atogrąžų girios pakraštyje, augalų ir gyvūnų įvairovė kur kas didesnė nei kituose Australijos regionuose.
Volameno krioklys priklauso Giringuno nacionaliniam parkui.
Bubiai (Kaunas)

Aplinkinės gyvenvietės

 
VILKIJA – 7 km
 
 
 
Batniava – 1 km
 
KULAUTUVA – 6 km 
 KAUNAS – 26 km
Alytaus ekonomija

Alytaus ekonomija – LDK valstybinė žemės valda, įkurta 1589 m. 1649 m. ją sudarė Alytaus dvaras (83 valakai; jam priklausė ir Alytaus miestas), Alytaus, Varanavo, Krokialaukio, Žuvinto, Krosnos palivarkai ir dvarelis Alytaus girioje prie Šešupės.
Petrocub Hîncești

Istorija

Klubo ištakos siekia 1994 m. Žinomas kaip Petrocub Hîncești ir kaip Petrocub Sărata-Galbenă.
2001–2003 m. žaidė Hinčeštyje.
The Stranger (albumas)

Turinys

Albumas išleistas po pastarojo „Turnstiles“, pasirodžiusio 1976 m. Deja, anas nebuvo toks sėkmingas komerciškai ir užėmė žemas pozicijas, dėl ko „Columbia Records“ jau norėjo Bilio atsisakyti, jei šio kitas albumas nepasieks aukštumų pardavimuose. Kuriant „The Stranger“, Bilis norėjo, kad ją įrašinėjant grotų jo grupė, grojusi ir pastarajame albume. Ieškodamas naujojo prodiuserio iš pradžių jis buvo nusižiūrėjęs legendinių bitlų prodiuserį George Martin. Jiedviem susitikus, George'as parodė susidomėjimą ir šis sutiko prodiusuoti Bilio albumą, tačiau nenorėjo, kad albumą įrašinėtų tuo metu neseniai suformuota Bilio grupė ir vietoj jų pasiūlė sesijų atlikėjus. Kadangi Bilis buvo dirbęs su sesijų atlikėjais savo pirmuosiuose trijuose albumuose ir jam nepatiko galutinis rezultatas, būdamas labai geros nuomonės apie savo grupę griežtai atsisakė George'o pasiūlymo. Galų gale atrado Phil Ramone, su kuriuo jiedu susitiko viename itališkame restorane, kuriame tuo metu Bilis grodavo (šitas susitikimas įkvėpė parašyti dainą „Scenes from an Italian Restaurant“). Philui patiko Bilio grupė, jos energija ir suprato, kodėl Bilis norėjo įrašinėti būtent su ja, tad jie sutarė ir ėmėsi darbo. Albumo įrašymas truko apie tris savaites. Jame yra 9 dainos, iš kurių 4 buvo išleistos kaip singlai Šiaurės Amerikoje.

Įrašai

Pirmoji daina „Movin' Out (Anthony's Song)“ yra apie vaikinuką, vardu Anthony, maisto parduotuvės darbuotoją, kuris svajoja apie didesnius dalykus ir yra spaudžiamas savo šeimos išvykti gyventi savarankiškai. „Just the Way You Are“ daina apie tuometinę Bilio žmoną Elizabeth Weber. SiriusXM radijui jis atskleidė, kad dainos melodiją jis susapnavo, tačiau pabudęs ją primiršo ir atsiminė tik per vieną svarbų susitikimą. Iš pradžių jis manė, kad daina nesiderins prie kitų albumo dainų, todėl ketino jos neįtraukti, tačiau prodiuseris Philas, norėdamas paneigti tai, atsivedė porą kitų žymių dainininkių, kurios atsiliepė teigiamai apie dainą. Kalbant apie „Scenes from an Italian Restaurant“ – tai iš trijų trumpų dainų „The Italian Restaurant Song“, „Things Are OK in Oyster Bay“ ir „The Ballad of Brenda and Eddie“ susidedanti ir pus aštuntos minutės trunkanti daina apie jaunus įsimylėjėlius Brendą ir Eddie, kuriems tenka pergyventi irstančią santuoką. „Vienna“, prasidedanti antroje albumo pusėje, buvo įkvėpta Bilio kelionę į Austrijos sostinę Vieną, į kurią jis keliavo po muzikinės karjeros pradžios, pas savo tėvą. Viešėdamas ten, Bilis pastebėjo visiškai kitokį austrų požiūrį į gyvenimą, kuris skyrėsi nuo amerikiečių. Dainos „She's Always a Woman“ ir „Everybody Has a Dream“ irgi buvo įkvėptos jo tuometinės žmonos.

Dainų sąrašas

Visas dainas sukūrė Billy Joel.
Rusijos Federacijos baudžiamasis kodeksas

Rusijos Federacijos baudžiamasis kodeksas (rus. Уголовный кодекс Российской Федерации, УК РФ) – pagrindinis ir vienintelis galiojančios Rusijos baudžiamosios teisės kodifikuotas šaltinis. Rusijos BK priėmė Valstybės Dūma 1996 m. gegužės 24 d., Prezidentas pasirašė birželio 13 d. Rusijos baudžiamasis kodeksas įsigaliojo 1997 m. sausio 1 d. Prieš tai galiojo iš esmės TSRS laikais priimtas kodeksas, kurio modelinis variantas buvo paplitęs TSRS respublikose.
Drūza

Drūza – mineralų kristalų agregatų suaugimo forma. Išsikristalizuoja uolienų tuštumose arba atviruose plyšiuose. Drūzą sudarantys kristalai dažniausiai užauga statmenai tuštumos sienelėms ir laisvuoju galu būna nukreipti į tuštumos vidų.
Randamos kvarco, kalcito, ametisto, epidoto, gipso ir kitų mineralų drūzos.
Raimundas Mieželis

Biografija

Tėvas Vladas Mieželis. 1944 m. pasitraukė į Vokietiją. 1944–1949 m. mokėsi lietuvių gimnazijoje Kemptene, 1949–1953 m. studijavo Urbanos, 1953–1955 m. Harvardo universitetuose verslo vadybą. Nuo 1945 m. Lietuvos skautų sąjungos narys, nuo 1952 m. laikraščio „Dirva“ studentų skyriaus redaktorius. 1952–1954 m. ir 1955–1957 m. JAV lietuvių studentų sąjungos centro valdybos narys, 1956–1957 m. Lietuvių studentų organizacijos „Santara“ pirmininkas. 1956 m. vienas Jaunimo peticijos Lietuvos laisvės reikalu JAV vyriausybei organizatorių.
1958–1972 m. dirbo korporacijos „Container Corporation of America“ padalinyje Kolumbijoje, vėliau ėjo padalinių prezidento pareigas Kolumbijoje, Venesueloje, Argentinoje, Monake (iš Monte Karlo vadovavo šios įmonės fabrikams Italijoje, Ispanijoje, Prancūzijoje, Olandijoje ir Vokietijoje). 1968–1999 m. laikraščio „Akiračiai“ redakcinės kolegijos narys, prisidėjo prie laikraščio perkėlimo į Lietuvą. 1998–2003 m. prezidento Valdo Adamkaus patarėjas, Valdo Adamkaus fondo pirmininkas.
Centas (pinigai)

Centas – smulkus piniginis vienetas, 1/100 didesnio piniginio vieneto dalis, naudojama daugelio šalių piniginėse sistemose. Žymimas raide c, arba ¢. Pavadinimas kilęs iš lot. centum 'šimtas'.
Vasaros meilė

Turinys

Buvęs garsus lenktynininkas Džonas Skotas pakviečiamas į komandą, kad padėtų tobulėti jaunam karštakošiui Dastinui Ričiui. Komandai keliaujant po Europą ir dalyvaujant įvairiuose lenktynių etapuose, Skoto žmona Šeila susižavi Ričiu...
Koprofagija

Mėsėdžių ir visaėdžių išmatų koprofagija

Mėsėdžių išmatų gamtoje susidaro gerokai mažesni kiekiai, nes:

a) gyvūnėdžiai sudaro nedidelę gyvūnų dalį ekosistemose, todėl ir jų išmatų susidaro nedaug,

b) gyvūnėdžių maistas lengvai suvirškinamas, todėl iš maisto susidaro gerokai mažesnis kiekis išmatų.

Šių gyvūnų išmatos gerokai mažiau kaloringos, jose nėra vyraujančios medžiagos (kaip kad celiuliozė žolėdžių mėšle). Dėl visų šių priežasčių neatsirado gyvūnų, specializuotų misti gyvūnėdžių mėšlu, ir juo minta gyvūnai, kurie minta įvairiomis atmatomis.

„Sėjamoji“ koprofagija

Yra nemažai rūšių (drambliai, pandos, koalos, hipopotamai ir kt.), kuriose jaunikliai suėda nedidelį kiekį suaugusiųjų mėšlo, kad jų virškinimo sistema „užsisėtų“ reikiamomis bakterijomis (naujagimių žarnynai būna visiškai sterilūs), padedančiomis virškinti augalinį maistą ir sudarančiomis reikiamą žarnyno bakterinę florą.
Parnaiba (miestas)

Istorija

1759 m. buvo įkurta San Žuan de Parnaibos (São João da Parnaíba) gyvenvietė, o 1770 m. pastatyta barokinė Dievo Motinos Malonės bažnyčia. Savivaldą įgijo 1844 m.
Oro operatoriaus sertifikatas

Oro operatoriaus sertifikatas (angl. Air operator’s certificate) yra dokumentas, kurį privalo gauti visos oro linijų bendrovės ir kitos įmonės, norinčios vystyti savo veiklą susijusią su skraidymu. Šį sertifikatą išduoda valstybės valdoma civilinės aviacijos administracija. Norint gauti šį sertifikatą iš operatoriaus reikalaujama, kad jis turėtų lėšas, personalą ir visą sistemą, kuri leistų užtikrinti keleivių bei įgulos saugumą skrydžių metu. Sertifikate nurodoma, kokiame regione ir kokią veiklą operatorius gali vykdyti.
Óscar Arias Sánchez

Biografija

Vidurinį mokslą baigė JAV. Įstojo į Bostono universitetą studijuoti medicinos, bet priverstas grįžti į tėvynę 1967 m. baigė Kosta Rikos universitete ekonomiką ir toliau studijavo Londono ekonomikos mokykloje. 1974 m. Anglijos Esekso universitete įsigijo politologijos daktaro laipsnį.
Nuo 1960 m. Kosta Rikos Nacionalinio Išlaisvinimo partijos (PLN) narys. 1970 m. prezidento Chose Figereso asistentas, 1972–1977 m. ekonomikos ir planavimo ministras, 1979 m. PLN generalinis sekretorius.
1986–1990 m. Kosta Rikos prezidentas. Jo valdymo laikotarpiu naujus butus gavo apie 80 000 šeimų, buvo imtasi netradicinio žemės ūkio, turizmo plėtros. 1987 m. pasiūlė Centrinės Amerikos taikaus sureguliavimo planą, už tai gavo 1987 m. Nobelio Taikos premiją. Vienas iš Centrinės Amerikos parlamento steigėjų.
Guangsi

Geografija

Guangsi ribojasi su Junnanu, Guidžou, Hunanu, Guangdongu, Vietnamu, Tonkino įlanka.
Guangsi – kalnuotas regionas: čia kyla Nanlingo, Juečengo (Yuecheng), Haijango (Haiyang), Dajao (Dayao), Damingo, Dujao (Duyao), Fenikso (Fenghuang), Junkai (Yunkai) kalnai. Aukščiausias taškas – Mao-er viršukalnė (2141 m).
Klimatas subtropinis. Vidutinė metinė temperatūra 17-23 °C, krituliai 1250–1750 mm.

Demografija ir turizmas

Guangsi yra džuangų tautos autonominis regionas, taip pat čia gyvena dongų. Šiaurinėje regiono dalyje yra stačiausios pasaulyje Longmeno ryžių terasos.
Vienas garsiausių Kinijos kraštovaizdžio taškų yra aplink Guiliną ir Jangšuo (Yangshuo) miestelį, kur kyla karstinių kalvų viršūnės.
Bedžaja

Istorija

Miestą įkūrė dar kartaginiečiai. Romėnų laikais buvo svarbus prekybos ir karinis centras, vadinosi Saldae. V a. užėmė vandalai, vėliau – berberai, kurių sostine miestas tapo 1062 metais. Ilgą laiką tai buvo vienas pagrindinių Šiaurės Afrikos miestų. Viduramžiais miestą buvo užėmusi Ispanija, po ir Turkija. XVI–XIX amžiuje prarado savo strateginę reikšmę, beveik virto griuvėsiais. 1833 m. užėmė Prancūzija ir pavadino Bougie. Miestas atgijo, buvo atnaujintas uostas, nutiestas geležinkelis Oranas–Tunisas.
Lustenau

Istorija

Iki 1806 m. Lustenau priklausė Šv. Romos imperijai. Vėliau kurį laiką buvo nepriklausoma valstybė, kol 1830 m. atiteko Austrijai.
Mongolija

Kalbos

Oficiali kalba yra chalkų mongolų kalba, kuria kalba 90 % visų Mongolijos gyventojų. Šalyje yra kalbama įvairiais šios kalbos dialektais. Raštui naudojama kirilica. Mongolijos vakaruose taip pat yra paplitusios kazachų ir tuvių kalbos. Populiariausios negimtosios kalbos yra rusų ir anglų, bet yra ir nemažai mokančių korėjiečių, kinų, japonų arba vokiečių kalbą. Be to, didelė dalis jaunimo laisvai kalba kuria nors Vakarų Europos kalba, nes daug jaunų mongolų studijuoja arba dirba tokiose šalyse kaip Vokietija, Prancūzija, Italija ir Anglija.

Namai

Didžiąją Mongolijos namų dalį sudaro jurtos. Jos dažniausiai būna didžiausių miestų apylinkėse.
Torsten Frings

Karjera

Pradėjo profesionalo karjerą trečiojo diviziono Alemannia Aachen klube, kur nuo 1994 metų žaidė du sezonus. 1996 metais perėjo į Bundeslygoje žaidžiantį Bremeno „Werder“ klubą, kur žaidė 6 sezonus, o 1999 metais su klubu iškovojo Vokietijos taurę.
2001 metais žaidėjas pakviestas į Vokietijos rinktinę, su kuria dalyvavo 2002 m. pasaulio čempionate.
Po čempionato žaidėju domėjosi Europos garsiausi klubai, bet jis perėjo į Vokietijos Dotmundo „Borussia“. 2003–2004 metų sezono pirmoje pusėje nežaidė dėl kelio traumos, po sezono perėjo į Miuncheno „Bayern“. Su Miuncheno klubu laimėjo Vokietijos čempionatą ir taurę, bet po metų nutarė grįžti į Bremeno klubą.
2006 m. su rinktine žaidė Vokietijoje vykstančiame pasaulio čempionate, kur pirmosiose rungtynėse įmušė įvartį į Kosta Rikos vartus, o po ketvirtfinalio 11 m baudinių serijos žaidėjas įspėtas už susistumdymą su argentiniečiais ir diskvalifikuotas dvejoms rungtynėms, turėjo praleisti pusfinalį.
Daržinė

Daržinė (dar vadinama pūnė, stoginė) – XVI–XVII a. pastatas gyvuliams, šienui, javams, pelams, šiaudams, linams, žemės ūkio padargams laikyti, o nuo XVIII a. naudojama pašarams ir pakratams krauti. Primityviausia daržinė (vad. bragas) – stogas, iškeltas ant keturių rąstinių stulpų. Sudėtingesnės daržinės būna su sienom, statytomis iš rąstų, lentų. Įprastą daržinę sudaro viena patalpa, su viena anga į ją patekti, kartais pakraigėje būdavo įrengiama dar viena anga. Dvaro daržinės būdavo didesnės, su šalinėmis. XVIII–XIX a. daržinės būdavo jungiamos su kluonu ar tvartu. Vėliau neretai kaip daržinė tarnaudavo tvartų pastogės.
SC Escaldes

Istorija

Klubas įkurtas 1977 m. Yra žaidęs elito divizione.
Iki 2008 m. komanda žaidė antros pakopos pirmenybėse, tačiau vėliau ją pakeitė CE Jenlai komanda.
Vėl sugrįžo į II pakopos pirmenybes 2018/2019 m. sezone.
Poliarinė naktis

Poliarinė naktis – poliarinėms sritimis būdingas reiškinys, kuomet žiemą Saulė nepakyla virš horizonto ir naktis trunka visą parą. Susidaro dėl to, kad žiemą sritys apie ašigalį atsiduria priešingoje pusėje, nei krenta Saulės spinduliai. Tuo tarpu priešingame ašigalyje tuo metu stebima poliarinė diena.
Dažnai klaidingai manoma, kad poliarinės nakties metu dangus būna ištisai tamsus kaip įprastai naktį. Iš tiesų, visiška tamsa būna tik srityse aplink ašigalius, o einant toliau link poliaračių, saulės šviesos tenka daugiau ir apie vidurdienį tvyro prieblanda, nors paties Saulės disko nematyti. Poliarinė naktis trunka nuo 20 h ties poliaračiais iki 179 d. ties ašigaliais.

Poveikis

Dėl šviesos trūkumo poliarinių naktų metu daliai žmonių gali kilti mieguistumas, depresija, apatija.
Rusijos Federacijos Valstybės taryba

Rusijos Federacijos Valstybės taryba (rus. Государственный совет Российской Федерации) – Rusijos prezidento konsultacinis ir patariamasis organas.
Valstybės taryba įsteigta Rusijos prezidento V.Putino įsaku 2000 m. rugsėjo 1 d. Taryba svarsto svarbiausius šalies politinio ir visuomeninio gyvenimo klausimus, tačiau nėra valstybės valdžios organas ir neturi sprendimų galią turinčių įgaliojimų.
Valstybės taryba įsteigta po to, kai 2000 m. gegužės mėn. buvo pakeista Rusijos Federacijos tarybos formavimo tvarka. Tarp svarbiausių Valstybės tarybos funkcijų – padėti šalies vadovui realizuoti savo įgaliojimus derinant valstybės valdymo organų veiksmus, santykius tarp atskirų Rusijos Federacijos subjektų ir tarp federacijos subjektų bei centrinės valdžios organų, teikti pasiūlymus dėl strateginę bei federalinę reikšmę turinčių teisės aktų projektų.
Valstybės tarybos nariais yra Valstybės Dūmos bei Federacijos Tarybos pirmininkai, Rusijos prezidento įgaliotiniai federalinėse apygardose, federacijos subjektų vykdomosios valdžios vadovai (sričių gubernatoriai), Valstybės Dūmos frakcijų vadovai, kai kurie vyriausybės nariai.
Taryba dirba visuomeniniais pagrindais, Tarybos pirmininkas yra Rusijos Federacijos prezidentas. Pirmasis Valstybės tarybos posėdis įvyko 2000 m. rugsėjo 22 dieną, buvo svarstomas klausimas apie Rusijos valstybės vystymo strategiją laikotarpiui iki 2010 metų.
Verslo ir teisės magistras

Verslo ir teisės magistras (angl. Master of Business and Law arba Master in Business & Law, MBL) - akademinis kvalifikacinis teisės laipsnis, suteikiamas baigus podiplomines (magistro) studijas (paprastai verslo) teisės ir verslo srityje. Tai parengiamosios studijos vėlesnei veiklai privačiame sektoriuje, versle. Trukmė - nuo 1 m. iki 1,5 m. Pretenduoti gali tiek ekonomistai, tiek ir teisininkai. Baigus yra suteikiama teisė stoti į daktaro krypties (Dr. rer. pol.) studijas.
Marijampolės Švč. Trejybės cerkvė

Istorija ir dabartis

1901 m. cerkvė pastatyta kaip kapinių koplyčia. 2007 m. senosiose kapinėse esanti cerkvė restauruota grąžinta stačiatikiams ir pritaikyta tikinčiųjų reikmėms. Liturgijos vyksta kas mėnesį. Cerkvę aptarnauja kunigas Igor Rinkevič iš Kauno stačiatikių Apreiškimo parapijos. Švč. Trejybės parapijai priklauso apie 60 žmonių.
Nuovargis

Nuovargis – fizinis ir dvasinis silpnumas, pasireiškiantis dėl įtemptos fizinės ar protinės veiklos, gausaus informacijos srauto, jausmų įtampos, stiprių ar nuolatinių dirgiklių. Nuovargio požymiai yra sumažėjęs darbingumas ir vengimas dirbti toliau, bendras kūno silpnumas, dėmesio atbukimas, irzlumas, judesių koordinacijos susilpnėjimas, raumenų nusilpimas, sutrikimai nervų, kraujotakos, virškinimo, kvėpavimo sistemose. Nuovargis kyla dėl nervinių ląstelių išsekimo ir apsauginio slopinimo. Tiek nuo protinio, tiek nuo fizinio krūvio audiniai išeikvoja daug energinių išteklių, atsiranda kenksmingų medžiagų apykaitos produktų. Ypač nuovargiui neatsparūs ligoti, vyresnio amžiaus, silpno sudėjimo, fiziškai mažai išlavinti žmonės. Tinkamas poilsis, geras miegas paprastai nuovargį gretai pašalina ir grąžina darbingumą.
Chroniškas nuovargis (pervargimas) kyla dėl nuolatinės poilsio stokos, blogų darbo ir buities sąlygų, persidirbimo, netinkamo darbo ir poilsio režimo, sveikatos sutrikimų. Jis pasireiškia vangumu (apatija), bendru silpnumu, dažnais galvos skausmais, virškinimo, nervų, širdies ir kraujagyslių sistemų sutrikimais, miego problemomis. Dėl pervargimo žmogaus darbingumas vis mažėja, silpnėja proto pagava, organizmas tampa vis mažiau atsparus ligoms.
Pervargus įprastas miegas ir poilsis jėgų nepadeda atgauti, reikia iš esmės keisti darbo ir poilsio režimą, gyvenamąją ir darbinę aplinką. Pervargusiam žmogui patartina ilgesnį laiką pailsėti keliaujant, gyvenant sanatorijose, poilsio namuose. Taip pat gydoma vaistais, psichoterapija.
Pervargimo profilaktikai svarbus mėgiamas darbas, poilsis gamtoje, sportas, atsipalaidavimas kultūros renginiuose, užsiimant mėgiama veikla (pvz., žvejyba, darbu sode).
Judas Iskariotas

Judas Iskariotas (Judas Iskarijotas, hebr. יהודה איש־קריות = Jehuda Iš-Krajot arba Jehuda Iš-Kerijot) – biblinis personažas, vienas iš Jėzaus mokinių. Vardas „Judas“ kilęs iš hebrajiško žodžio, reiškiančio „pagarbintas“. „Iskariotas“ reikšmė nėra visai aiški – tikėtina, kad tai nusako kilmę iš vietovės Karioto (Karioth). Šis vietovardis išlikusiuose šaltiniuose miestų saraše minimas tik kartą.
Kitas galimas žodžio Iskariotas kildinimas iš lot. sicarius – kovotojas durklu, samdomas žudikas. Sikarijai buvo bekompromisis kovinis zelotų judėjimo sparnas. Zelotai organizavo 66 m. sukilimą, kuris buvo žiauriai romėnų numalšintas.
Judo vardas bendrinėje kalboje yra virtęs išdaviko sinonimu. Apkabinimu/bučiniu Judas Iskariotas romėnams nurodė Jėzų ir už tai gavo piniginį atlygį 30 sidabrinių.
Naujojo Testamento evangelijos šį Judo veiksmą traktuoja kaip išdavystę, vėliau dėl išdavystės Judas pasikorė. Tačiau 1970 m. Egipte rastas gnostikų rankraštis Judo Evangelija Judą Iskariotą įvardija kaip Jėzaus pagalbininką, įgyvendinant atpirkimo misiją. Judo Evangelija teigia, kad Kristus pasikvietė Judą pasikalbėti atskirai nuo kitų mokinių ir jam pavedė atskleisti jo tapatybę romėnams.
Judo Evangelija buvo parašyta iki 180 m., nes tais metais Liono vyskupas Šv. Iranėjus mini Judo evangeliją kaip vieną iš erezijų. Į 367 m. Aleksandrijos vyskupo Atanazijaus pateiktą Naujojo Testamento knygų sąrašą (kanoną) Judo Evangelija nebuvo įtraukta. Tarp netikinčiųjų egzistuoja nuomonė, kad jei Jėzaus ir kitų apaštalų istoriškumas neaiškus, tai Judas – išgalvotas personažas.
Algimantas Dačiulis

Biografija

1952 m. baigė Virbališkių septynmetę mokyklą, 1956 m. – Kupiškio Vlado Rekašiaus vidurinę mokyklą, 1961 m. – Lietuvos veterinarijos akademiją.
1961–1962 m. Elmininkų bandymų stoties atraminio-parodomojo ūkio vyresnysis zootechnikas. 1962–1966 m. Anykščių rajono Teritorinės gamybinės kolūkių ir tarybinių ūkių valdybos vyriausiasis zootechnikas. 1966–1975 m. Anykščių rajono Žemės ūkio gamybinės valdybos vyriausiasis zootechnikas.
1975–1985 m. Anykščių rajono Liaudies deputatų tarybos Vykdomojo komiteto pirmininko pirmasis pavaduotojas – Žemės ūkio valdybos viršininkas, 1986–1988 m. – Anykščių rajono agropramoninio susivienijimo pirmininkas. 1988–1990 m. Anykščių rajono Liaudies deputatų tarybos Vykdomojo komiteto pirmininkas.
1990–1995 m. Anykščių rajono valdytojas. 1995–1998 m. Lietuvos žemės ūkio banko Anykščių skyriaus valdytojo pavaduotojas. 2000–2004 m. Lietuvos Respublikos Seimo nario Antano Bauros padėjėjas – sekretorius.
2003 m. Anykščių rajono savivaldybės tarybos narys.
2000–2010 m. Lietuvos valstiečių liaudininkų sąjungos narys.
Sutuoktinė Alma, vaikai Rasa, Kristina.
Ebersvaldė

Istorija

Miestas įkurtas 1254 m. ir pavadintas Everswolde vardu. Pirmą kartą paminėtas 1275 m. balandžio 23 d. Teisę rengti turgus gavo 1300 m. 1970 m. sujungtas su Fino miestu ir gavo Fino-Ebersvaldės vardą. 1993 m. pervadintas atgal į Ebersvaldę.
Rutherford B. Hayes

Karjera

Baigęs Harvardo universitetą dirbo advokatu Cincinatyje. Politiko karjerą pradėjo įstojęs į JAV vigų partiją. Dalyvavo kaip savanoris pilietiniame kare, tapo generolu. Po karo buvo Kongreso nariu. Nuo 1867 m. iki 1876 m. buvo Ohajo valstijos gubernatorius.
Etapavimas

Etapavimas – priverstinis suimtųjų, nuteistųjų, tremtinių ar tardomųjų gabenimas Rusijoje į kalinimo, tremties vietą per tarpinius punktus - lagerius ir kalėjimus.
Kovotojas (Kaunas)

Kovotojas – rankraštinis komunistinis žurnalas, ėjęs nelegaliai 1931–1940 m. Kaune.

Istorija

Leido Kauno sunkiųjų darbų kalėjimo politiniai kaliniai. 1931–1936 m. išėjo dvylika numerių; tiražas – 2-3 egz.